De lange røde limtræspæle forsøger modløst at gribe fast i det løse sand. Sidste store storm, Malik, åd op mod fem meter af klitterne på stranden i Blokhus. Skæbnen blev derfor usikker for det røde sømærke i Blokhus. Den 15 meter høje træfigur står efter stormen kun ganske få meter fra skrænten. Og det var til stor bekymring for strandfogeden ved Blokhus Strand, Keld Sørensen. -	Hvis der ikke kommer til at ske noget hurtigt, så er jeg bange for, det går helt galt, sagde Keld Sørensen til TV2 Nord efter stormen Malik. Herunder kan du se TV2 Nords indslag om sømærket efter stormen Malik: Kommunen er opmærksom Nu er strandfogedens bøn blevet hørt. Kommunalbestyrelsen i Jammerbugt Kommune har nemlig givet tilskud til at flytte sømærket. -	Blokhus er en af kommunens vigtigste kystdestinationer. Det er derfor vigtigt at bevare sømærket, siger borgmester i Jammerbugt Kommune, Mogens Christen Gade (V). Udover at sikre sømærket, så vil kommunen og Blokhus Fonden også etablere en gangbro, der skal gå fra stranden og op til sømærket. Den lange træbro skal fungere som en sikring af klitterne, da den vil betyde, at færre vil gå i selve klitten. Kommunalbestyrelsen støtter projektet med 25 procent af de samlede anlægsudgifter.

Opsummering:
Det 15 meter høje varetegn er tæt på at falde ned. Kommunen giver nu tilskud til at flytte det.